Mi pèntil inggih punika dhaharan khas ingkang asalipun saking Kapanéwon Pundhong, Kabupatèn Bantul, Daérah Istiméwa Ngayogyakarta. Mi punika bahan utamipun saking glepung kanji. Werni kuning limrahipun dipun asilaken saking kunir, nanging kadhangkala werninipun namung pethak amargi boten dipun paringi kunir. Mi pèntil saged dipun olahi dados mi gorèng utawi mi godhog mawi tambahan sambel kalihan brambang gorèng.

Mula bukaning tembung 
Miturut situs pawartos KR Jogja, mi pèntil punika dumadi saking kalih tembung, inggih punika "mi", gulungan adhonan ingkang tipis kalihan panjang, sarta tembung "pèntil", ingaran pèntil amargi wujud mi-nipun panjang kalihan raoispun kenyal mèh sami kalihan jinising piranti saking karèt ingkang dipun anggé ing ban (pèntil).

Caranipun ndamel 
Bahan utaminipun mi pèntil punika glepung kanji ingkang dipun godhog rumiyin, lajeng pati kanjinipun dipun idak-idak supados pikantuk pati kanji ingkang kalis. Prosès pangidak-idakipun nganggé suku ingkang dipun lapisi mawi plastik. Salajengipun, patinipun dipun lebetaken dhumateng mesin giling ingkang mangké bakal ngasilaken mi pèntil. Mi pèntil saged dipun olahi dados mi gorèng tuwin mi godhog. Ing peken, mi pèntil racakipun dipun sadé minangka mi gorèng ingkang kabungkus mawi ron jati. Éwadéné, ing tlatah asalipun, mi pèntil limrahipun dipun sadé dados olah-olahan mi pedhes utawi ing ngrika ingaran miedhes.

Rujukan 

Olah-olahan Indonésia
Panganan
WikiPusaka